作者:納蘭性德
標題:沁園春·瞬息浮生
內容:丁巳重陽前三日，夢亡婦淡妝素服，執手硬嚥語多不復能但臨別有云：“銜恨願為天上月，年年猶得向郎圓”婦素未工詩，不知何以得此也覺後感賦長調:瞬息浮生，薄命如斯，低徊怎忘？記繡榻閒時，並吹紅雨，雕闌曲處，同倚斜陽。夢好難留，詩殘莫續，贏得更深哭一場。遺容在，只靈飆一轉，未許端詳。重尋碧落茫茫，料短髮，朝來定有霜。便人間天上，塵緣未斷，春花秋葉，觸緒還傷。欲結綢繆，翻驚搖落，減盡荀衣昨日香。真無奈，倩聲聲鄰笛，譜出迴腸。